Diari Oficial de la Generalitat Valenciana


Sumari del DOGV 9244, del 28-12-2021 (2021/12342)

RESOLUCIÓ de 21 de desembre de 2021, de la directora general d'Universitats i de la directora general d'Inclusió Educativa, per la qual es dicten instruccions per a l'adaptació en les proves d'accés a les universitats públiques valencianes per a les persones amb necessitats específiques de suport educatiu per al curs 2021-22.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9244

Data del DOGV
:   28-12-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/12388


Data del document
:   21-12-2021

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Innovació, Universitats, Ciència i Societat Digital
    * Conselleria d'Educació, Cultura i Esport
    * accés a l'educació

RESOLUCIÓ de 21 de desembre de 2021, de la directora general d'Universitats i de la directora general d'Inclusió Educativa, per la qual es dicten instruccions per a l'adaptació en les proves d'accés a les universitats públiques valencianes per a les persones amb necessitats específiques de suport educatiu per al curs 2021-22. [2021/12361]  
Primer. Objecte i àmbit d'aplicació  
Segon. Persones destinatàries de les adaptacions a les proves d'accés en la universitat  
Tercer. Tipus d'adaptacions d'accés  
Quart. Subcomissió de suport educatiu  
Cinqué. Procediment per a determinar les adaptacions a les proves d'accés a la universitat  
Sisé. Documentació  
Seté. Declaració responsable  
Huité. Comunicacions  
Nové. Petició d'informació a altres administracions  
Dècim. Circumstàncies sobrevingudes  
Onzé. Vigència de les adaptacions  
Dotzé. Calendari  
Tretzé. Pla de contingència davant la situació de Covid-19  
Catorzé. Derogació normativa  
Quinzé. Difusió  
Setzé. Entrada en vigor  
  
La Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, estableix que la prova d'accés a la universitat es realitzarà adoptant les mesures necessàries per a assegurar la igualtat d'oportunitats, la no discriminació de l'alumnat amb necessitat específica de suport educatiu i l'accessibilitat universal de les persones amb discapacitat que es presenten.  
La Llei 11/2003, de 10 d'abril, sobre l'Estatut de les Persones amb Discapacitat, modificada per la Llei 9/2018, refereix que la conselleria o l'organisme de la Generalitat amb competències en matèria d'educació i formació seran els encarregats de garantir una política de foment que assegure el procés educatiu adequat, l'adopció d'ajustos raonables en funció de les necessitats individuals i facilite les mesures de suport personalitzades i efectives en entorns que fomenten al màxim el desenvolupament acadèmic i social, de conformitat amb l'objectiu de la plena inclusió.  
El Reial decret 310/2016, de 29 de juliol, pel qual es regulen les avaluacions finals d'Educació Secundària Obligatòria i de Batxillerat, indica que, amb la finalitat d'assegurar la igualtat d'oportunitats, la no discriminació i l'accessibilitat universal de les persones, en cada convocatòria les administracions educatives adoptaran les mesures oportunes per a adaptar les condicions de realització de les proves a les necessitats de l'alumnat que presenta necessitats específiques de suport educatiu. En funció de la necessitat, es podran adoptar mesures com ara l'adaptació dels temps, la utilització de formats especials i la posada a la disposició de l'alumnat dels mitjans materials i humans i dels suports i de les ajudes tècniques que precise per a la realització de les proves, així com la garantia d'accessibilitat de la informació i la comunicació dels processos i la del recinte o espai físic on aquesta es desenvolupe. El departament d'orientació de cada centre educatiu realitzarà un informe per cada alumne a què es refereix aquest apartat, que serà tingut en compte a l'hora d'establir les adaptacions que procedisquen. Aquestes adaptacions no computaran de manera negativa menyscabant la qualificació final obtinguda en les proves.  
  
El Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià, disposa, entre les seues línies generals d'actuació, la identificació i l'eliminació de barreres que poden estar presents en el context escolar i sociocultural i en totes les dimensions que defineixen l'escola inclusiva, posant l'èmfasi especialment en l'inici de l'escolarització i en els moments de transició. La identificació i valoració de les necessitats educatives de l'alumnat es durà a terme de la manera més primerenca possible, amb la finalitat de determinar les mesures i els suports més oportuns.  
El Decret 38/2021, de 5 de març, del Consell, de regulació de la Comissió gestora de les proves d'accés i preinscripció en les universitats públiques del sistema universitari valencià, en l'article 10, crea la Subcomissió de Suport Educatiu de les Proves d'Accés a la Universitat, amb dependència de la Comissió gestora, i se li atribueix la funció d'estudi de les peticions d'adaptacions per als exàmens dels processos d'accés a les universitats públiques del sistema universitari valencià i les corresponents resolucions de les sol·licituds.  
  
El Decret 72/2021, de 21 de maig, del Consell, d'organització de l'orientació educativa i professional en el sistema educatiu valencià, en l'article 8.h, estableix que els departaments d'orientació han de transmetre i recollir, d'acord amb la normativa vigent, la informació educativa de l'alumnat que requereix una resposta personalitzada, entre les diferents estructures de l'orientació educativa i professional, els serveis i institucions de l'entorn implicades i els serveis públics de l'administració local, autonòmica o estatal. En l'article 12 es defineixen les unitats especialitzades d'orientació com a unitats interprofessionals que complementen i donen suport, des d'una perspectiva socioeducativa, a la intervenció que realitzen els equips d'orientació educativa, els departaments d'orientació educativa i professional i les agrupacions d'orientació de zona.  
L'Ordre 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià, en el seu preàmbul, indica que la inclusió educativa s'ha d'entendre com una qüestió de dret que ha d'impregnar necessàriament les cultures, les polítiques i les pràctiques de l'Administració educativa, dels centres docents i dels diferents serveis educatius. Això comporta la implementació d'actuacions que garantisquen la no-discriminació, la igualtat d'oportunitats, l'accessibilitat universal en totes les seues dimensions: física (en espais, equipaments i entorns), sensorial, cognitiva, emocional/actitudinal i en la comunicació, i preveure les actuacions d'intervenció educativa adequades, efectives i eficients per a aconseguir l'èxit escolar, així com mantindre unes altes expectatives per a tot l'alumnat i posar el focus d'atenció no sols en aquest, sinó també, i especialment, en el seu context de desenvolupament i aprenentatge i en les barreres que dificulten la inclusió. En l'article 11.3 refereix que l'alumnat amb necessitats específiques de suport educatiu que sol·licita participar en les proves d'accés als ensenyaments de Formació Professional, ensenyaments de règim especial o a la universitat té dret a l'adaptació d'aquestes proves, d'acord amb les seues necessitats, que en cap cas pot comportar una modificació dels continguts bàsics que cal avaluar. Aquest tipus d'adaptació té la consideració de mesura de resposta de nivell III o, quan implica mitjans específics o singulars, de nivell IV. Així mateix, s'indica que la conselleria competent en matèria d'educació ha d'establir, amb l'antelació i la publicitat suficient per al seu coneixement, els criteris sobre els tipus d'adaptació i els requisits per a la realització d'aquestes proves d'accés.  
  
Dins de l'itinerari formatiu, l'accés a la universitat representa un dels moments de transició més significatius per a les i els estudiants, en tant que de l'èxit aconseguit depén en gran mesura el seu futur professional i laboral. Això implica que les barreres i les desigualtats poden tindre una alta repercussió i impacte, especialment entre les persones més vulnerables, com són aquelles que presenten necessitats específiques de suport educatiu.  
És per això que es fa necessari establir un procediment que, des dels principis de qualitat, equitat i accessibilitat universal, sense renunciar als principis de mèrit i capacitat, tinga en compte la situació de les persones amb necessitats específiques de suport educatiu, elimine les barreres que limiten l'accés i garantisca la igualtat d'oportunitats.  
  
Tenint en compte tot el que s'ha exposat i de conformitat amb el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, d'acord amb el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, el Decret 243/2019, de 25 d'octubre, de 2019, del Consell, d'aprovació del Reglament orgànic i funcional de la Conselleria d'Innovació, Universitats, Ciència i Societat Digital i el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolem:  
  
Primer. Objecte i àmbit d'aplicació  
Aquesta resolució té per objecte organitzar el procediment i les mesures d'adaptació en les proves d'accés a les universitats públiques valencianes per a les persones que presenten necessitats específiques de suport educatiu, per al curs 2021-22.  
  
Segon. Persones destinatàries de les adaptacions en les proves d'accés a la universitat  
Poden sol·licitar adaptació en les proves d'accés a la universitat aquelles persones que complisquen els requisits següents:  
a) Que es presenten a les proves d'accés des d'alguna de les situacions següents:  
- Cursar estudis de segon de Batxillerat  
- Disposar d'un títol de grau superior de Formació Professional  
- Majors de 25, 40 i 45 anys que s'inscriguen en les proves d'accés específiques  
- Cursar estudis en altres sistemes educatius o presentar titulacions que permeten la seua participació en les proves d'accés a la universitat  
  
- Presentar-se a les proves d'accés a la universitat per segona o successives vegades  
b) Que tinguen necessitats específiques de suport educatiu, degudament acreditades, derivades de les circumstàncies personals següents:  
- Discapacitat auditiva  
- Discapacitat visual  
- Discapacitat motriu  
- Trastorn mental greu  
- Trastorn de conducta  
- Trastorns de l'espectre de l'autisme (TEA)  
- Dificultats específiques d'aprenentatge  
- Trastorn per dèficit d'atenció i/o hiperactivitat (TDAH)  
- Trastorns de la comunicació, el llenguatge i la parla  
- Trastorns associats a causa orgànica o fisiològica  
- Altres trastorns del desenvolupament neurològic  
c) En el cas de les persones escolaritzades, les adaptacions sol·licitades o adaptacions de caràcter semblant s'han d'haver aplicat amb anterioritat a l'inici i durant els ensenyaments cursats i estar acreditades a l'expedient acadèmic de l'alumnat, excepte en el cas que concórreguen situacions sobrevingudes degudament justificades.  
En el cas de les persones que no estan escolaritzades, les condicions personals s'han de justificar amb informes mèdics, psicològics, socials i/o educatius, dels serveis públics i privats, que, a més, acrediten que aquestes adaptacions són necessàries per a l'accés a la informació, a la comunicació i a l'aprenentatge.  
d) Les dificultats específiques de l'aprenentatge i el trastorn per dèficit d'atenció i/o hiperactivitat (TDAH), s'han d'acreditar mitjançant informes educatius, mèdics o psicològics, dels serveis públics i privats, que justifiquen que aquestes dificultats estaven presents abans de l'inici dels ensenyaments que cursa actualment o, en el cas de les persones que no estan escolaritzades, del moment en què es realitza la sol·licitud d'adaptació a les proves d'accés a la universitat.  
  
  
Tercer. Tipus d'adaptacions d'accés  
1. Amb caràcter general i per al conjunt de les persones participants, es tindran en compte les condicions d'accessibilitat següents:  
a) Garantir l'accessibilitat física i sensorial del recinte, especialment quan participen persones amb mobilitat reduïda o limitacions sensorials.  
  
b) Garantir l'accessibilitat cognitiva, utilitzant mesures de senyalització, d'organització física dels espais i de suport a la comunicació per a facilitar la comprensió del context.  
c) En el format de les proves, sempre que siga possible i d'acord amb els continguts a avaluar, s'utilitzaran les pautes següents:  
- Fonts de lletra accessibles, per exemple: Arial o Verdana  
- Grandària de lletra no inferior a 12 punts  
- Contrast per a realçar l'èmfasi en les preguntes  
d) Explicar clarament l'estructura i les parts de la prova.  
e) Presentar la informació de manera clara, tant en les instruccions orals com en l'enunciat dels exercicis, evitant l'excés d'informació, la informació redundant, l'ús de termes imprecisos, ambigus o el doble sentit.  
f) Emprar indicacions per al control del temps, destacant clarament l'inici, la duració de les parts, el temps restant i el final de la prova.  
  
2. Amb caràcter orientatiu, les persones que acrediten necessitats específiques de suport educatiu poden sol·licitar les adaptacions d'accés següents:  
a) Adaptacions en temps i en espais:  
- Ampliació del temps per a realitzar les proves (fins a un 25 % o 50 %)  
- Pauses durant la prova  
- Compensació de temps en cas de paralització de la prova per necessitat justificada  
- Ubicació específica a l'aula (primeres files, seient o taula apartada, allunyament de focus de llum, de sorolls o d'altres interferències)  
- Ubicació en aula de suport  
- Reducció del soroll de fons o ús de taps d'orelles per a la cancel·lació de so  
- Alçar-se a l'aula  
- Permetre eixir de l'aula (bany, corredor?)  
- Romandre a l'aula durant les pauses o els períodes de descans  
  
- Menjar o beure a l'aula  
- Autoadministració de medicació  
b) Adaptacions en el format de la prova:  
- Augment de la grandària de la lletra  
- Canvi del tipus de fons del text  
- Interlineat diferent per facilitar la lectura  
- Edició sense taules, imatges  
- Prova en Braille o combinació de Braille amb altres formats  
- Descripció dels gràfics, mapes, imatges, etc.  
- Substitució de colors per trames o escales de grisos  
- Lectura en veu alta dels enunciats o presentació mitjançant gravacions  
- Proporcionar per escrit les instruccions orals  
c) Recursos tècnics i materials:  
- Ordinador, sense corrector ortogràfic i sense connexió a internet  
- Comunicador  
- Emissora digital  
- Lupa  
- Màquina Perkins  
- Braille parlat  
- Programari específic  
- Taula adaptada  
- Cadira adaptada  
- Plantilla de paper pautat  
- Transparència de color per a llegir les preguntes de l'examen  
- Ús de mascareta comunicativa per a facilitar la lectura labiofacial  
- Altres productes de suport i dispositius tecnològics per a l'accés a la comunicació i a l'aprenentatge  
d) Suports personals:  
- Persona de suport  
- Intèrpret de llengua de signes  
- Atenció més personalitzada durant l'examen i a l'entrega d'aquest  
e) Adequació dels criteris d'avaluació:  
- Reducció de la penalització de faltes d'ortografia  
En l'annex I s'indiquen, també amb caràcter orientatiu, les adaptacions que poden realitzar-se per a les diferents necessitats específiques de suport educatiu.  
3. Les adaptacions d'accés que se sol·liciten han de ser les mateixes o semblants a les que la persona utilitza habitualment per a la interacció amb l'entorn i l'accés a la informació, la comunicació i l'aprenentatge. Seguint aquest mateix criteri, podran proposar-se altres adaptacions no recollides en el punt anterior, sempre que estiguen degudament justificades.  
4. En el cas que a la persona se li autoritzen adaptacions que impliquen recursos personals, materials o tecnològics específics, hauran de ser aquells que utilitza habitualment.  
  
Quart. Subcomissió de suport educatiu  
1. La Subcomissió de suport educatiu depén a la Comissió gestora de les proves d'accés a la universitat i té les funcions relacionades amb els processos de sol·licitud d'adaptacions per als exàmens de les proves d'accés a la universitat i amb la resolució d'aquestes.  
  
2. La Subcomissió de suport educatiu estarà formada per les persones membres següents:  
a) La persona que ostente la titularitat de la coordinació de la prova d'accés a la universitat.  
b) Una persona representant dels cossos docents, de cadascuna de les universitats públiques valencianes, designada pel respectiu rector o la respectiva rectora, que serà la mateixa persona designada per a la Subcomissió acadèmica.  
c) Una persona designada per cadascuna de les universitats públiques valencianes, responsable de les mesures de suport educatiu, designada pel respectiu rector o la respectiva rectora.  
d) Una persona representant de la inspecció d'educació, designada per la persona titular de la conselleria competent en matèria d'educació no universitària.  
e) Dues persones designades per la Direcció General d'Inclusió Educativa.  
f) Una persona funcionària designada per la persona titular de la direcció general competent en matèria d'universitats.  
3. Per a l'exercici de les seues funcions, la Subcomissió de Suport Educatiu podrà comptar amb l'assessorament d'aquelles persones que considere, expertes en accessibilitat i necessitats específiques de suport educatiu. Amb aquesta finalitat, podran comptar amb el personal de les unitats especialitzades d'orientació.  
4. La Subcomissió de suport educatiu podrà consultar, en el sistema de gestió ITACA, la informació de l'alumnat sol·licitant, referida a la seua història escolar en les etapes anteriors al Batxillerat o a la Formació Professional de grau superior.  
  
Cinqué. Procediment per a determinar les adaptacions a les proves d'accés a la universitat  
El procediment per a determinar les adaptacions en les proves d'accés a la universitat és el següent:  
5.1. Presentació de sol·licituds  
1. Per a l'alumnat que està escolaritzat, les famílies, representants legals o el mateix alumnat, si és major d'edat, han de presentar la sol·licitud al departament d'orientació educativa i professional del seu centre, utilitzant l'annex II.  
2. Per a l'alumnat que està escolaritzat en centres docents sostinguts amb fons públics que no disposen de departament d'orientació educativa i professional i en centres docents no sostinguts amb fons públics, les famílies, representants legals o el mateix alumnat, si és major d'edat, han de presentar a la secretaria del seu centre la sol·licitud d'adaptació en la prova, utilitzant l'annex II, junt amb la documentació acreditativa relacionada en l'apartat sisé d'aquesta resolució. La secretaria del centre posarà aquesta documentació a disposició de la unitat especialitzada d'orientació de referència territorial, acompanyada d'una certificació de la direcció o de la titularitat del centre que acredite les adaptacions que s'estan aplicant a l'alumnat, d'acord amb el model de l'annex III.  
  
Les adreces i la forma de contacte amb les unitats especialitzades d'orientació es poden consultar en el web de la Conselleria d'Educació, Cultura i Esport:  
https://ceice.gva.es/documents/784572907/011911960/Mapa\_demarcacions\_territorials\_ueo.pdf  
3. Les persones que opten a presentar-se de nou a les proves d'accés a la universitat havent-se presentat el curs anterior o aquelles escolaritzades en centres docents no pertanyents al sistema educatiu valencià, han de presentar la sol·licitud a la universitat corresponent utilitzant l'annex II, junt amb la documentació acreditativa relacionada a l'apartat sisé d'aquesta resolució. La documentació ha d'incloure una còpia de l'últim informe sociopsicopedagògic o, en el cas de les persones que es presenten de fora del sistema educatiu valencià, una còpia de l'informe sociopsicopedagògic realitzat pel departament d'orientació del seu centre.  
4. Les persones que es presenten a les proves d'accés a la universitat per a majors de 25, 40 o 45 anys han de presentar la sol·licitud d'adaptació per a la prova a la universitat corresponent utilitzant l'annex IV, acompanyada de la documentació acreditativa relacionada en l'apartat sisé d'aquesta resolució. Per a aquest alumnat, atés que no està escolaritzat, no s'haurà de fer un informe sociopsicopedagògic.  
  
5.2. Realització dels informes sociopsicopedagògics  
1. El departament d'orientació educativa i professional es reunirà amb l'equip educatiu per a valorar les sol·licituds i, d'acord amb les necessitats específiques de suport de l'alumnat i les adaptacions que se li han realitzat al llarg de la seua història escolar, emetrà en el mòdul d'inclusió d'ITACA 3 un informe sociopsicopedagògic per a l'adaptació en les proves d'accés a la universitat. El departament d'orientació educativa i professional ha de comunicar a la família i a l'alumnat la proposta d'adaptació, realitzar el tràmit d'audiència preceptiu i entregar-los una còpia de l'informe sociopsicopedagògic.  
  
2. Les unitats especialitzades d'orientació realitzaran la valoració tenint en compte la documentació aportada i la informació que obtinguen directament de l'alumnat, de la família i del centre docent on està escolaritzat. D'acord amb això, emetran en el mòdul d'inclusió d'ITACA 3 un informe sociopsicopedagògic per a l'adaptació en les proves d'accés a la universitat. La unitat especialitzada d'orientació ha de comunicar a la família i a l'alumnat la proposta d'adaptació, realitzar el tràmit d'audiència preceptiu i entregar-los una còpia de l'informe sociopsicopedagògic.  
3. En la realització de l'informe sociopsicopedagògic es tindran en compte les consideracions següents:  
- En el motiu, s'ha de seleccionar «Adaptació PAU».  
- En la proposta de mesures s'ha de seleccionar «Accessibilitat personalitzada amb mitjans específics o singulars».  
- En l'apartat de «Justificació i orientacions per al desenvolupament i avaluació de les mesures proposades», s'indicarà la proposta específica de les adaptacions d'accés que l'alumnat requereix per a la realització de les proves d'accés a la universitat. Les propostes s'han de justificar en base a les necessitats de suport educatiu que presenta l'alumnat i a les mesures de resposta que s'han aplicat durant el curs acadèmic en vigor i en les etapes educatives prèvies. Si escau, es faran les observacions necessàries que justifiquen alguna situació excepcional no recollida en aquesta resolució.  
- Si requereix recursos tecnològics i/o materials específics, s'han de fer constar en el mateix apartat.  
5.3. Remissió de sol·licituds  
1. Finalitzat el termini per a la realització d'informes sociopsicopedagògics, els centres docents remetran aquests, junt a les sol·licituds i la resta de la documentació acreditativa, a les universitats corresponents, per la via que aquestes indiquen.  
2. Les universitats han de gestionar la recepció de sol·licituds i remetre-les a la Subcomissió de suport educatiu, per al seu estudi i resolució.  
5.4. Recepció i valoració de sol·licituds per la Subcomissió de suport educatiu  
1. La Subcomissió de suport educatiu, rebudes les sol·licituds, procedirà a valorar-les i emetrà les resolucions d'adaptació, que comunicarà a les persones interessades.  
2. En el cas de l'alumnat que està escolaritzat, la comunicació s'enviarà al centre docent perquè la pose en coneixement de la persona interessada o representants legals.  
5.5. Al·legacions  
1. En el cas que la persona interessada o representants legals no estigueren d'acord amb la resolució d'adaptacions, podrà formular les al·legacions i aportar la documentació addicional justificativa, en el termini especificat i en el mateix lloc on va presentar la sol·licitud.  
  
2. Els centres docents han de remetre les al·legacions i la documentació addicional presentada a la universitat corresponent.  
5.6. Resolució de les al·legacions  
1. Una vegada transcorregut el termini de presentació d'al·legacions, la Subcomissió de suport educatiu les valorarà i emetrà les resolucions definitives d'adaptació.  
2. Contra la decisió de la Subcomissió de suport educatiu, cap recurs d'alçada davant la Comissió gestora de les proves d'accés a la universitat, d'acord amb la Llei 39/2015, d'1 d'octubre, del procediment administratiu comú de les administracions públiques.  
  
Sisé. Documentació  
1. A l'efecte del procediment d'adaptació en les proves d'accés a la universitat, només s'admetrà la documentació següent:  
a) Informe sociopsicopedagògic per a l'adaptació en les proves d'accés a la universitat realitzat pel departament d'orientació educativa i professional o per la unitat especialitzada d'orientació en el mòdul d'inclusió d'ITACA 3, que té caràcter obligatori en el cas de l'alumnat que està escolaritzat. Complementàriament, també poden presentar-se altres informes sociopsicopedagògics anteriors que acrediten les necessitats específiques de suport educatiu i les mesures de resposta implementades. L'alumnat provinent d'altres centres que no pertanguen al sistema educatiu valencià, haurà de presentar l'informe sociopsicopedagògic realitzat pel departament d'orientació del centre on estiga escolaritzat.  
  
b) Certificació vigent acreditativa d'un grau de discapacitat igual o superior al 33 % i dictamen tècnic facultatiu vigent, emesos per la direcció del centre de valoració i orientació de discapacitats i l'equip de valoració i orientació que corresponga, dependents de la conselleria competent en la matèria o l'òrgan equivalent d'altres administracions autonòmiques. En el cas que el certificat de discapacitat es trobe en tràmit, s'aportarà una còpia de la sol·licitud i dels informes mèdics corresponents presentats per a la valoració.  
  
c) Informes clínics o certificats mèdics, amb una antiguitat no superior a dos anys respecte a la data de presentació de de sol·licituds, emesos per professionals del sistema públic de salut que tracten habitualment la persona sol·licitant o d'entitats concertades o que tenen conveni amb la Seguretat Social o règims especials, amb indicació del diagnòstic i la data inicial d'aquest.  
d) Informes clínics o certificats mèdics, actualitzats al curs de la realització de les proves d'accés a la universitat, emesos per les unitats de salut mental del sistema públic de salut que tracten habitualment la persona sol·licitant o d'entitats concertades o que tenen conveni amb la Seguretat Social o règims especials, que acrediten les situacions al·legades, amb indicació de la data inicial del diagnòstic i, si és el cas, del pla terapèutic corresponent.  
e) Informes psicològics, realitzats per persones professionals col·legiades de psicologia clínica, en el cas de l'alumnat que no està escolaritzat i acredite dificultats específiques d'aprenentatge, actualitzats al curs de realització de les proves d'accés a la universitat. Per a justificar que aquestes dificultats eren presents amb anterioritat, és convenient que, addicionalment i en cas de disposar d'ells, s'aporten també informes anteriors.  
f) Documentació acadèmica justificativa de les necessitats al·legades, en el cas que la persona sol·licitant haja cursat l'educació primària, l'ensenyament secundari obligatori o el batxillerat en altres autonomies o països.  
2. Per a l'alumnat amb dificultats específiques d'aprenentatge i TDAH, l'informe sociopsicopedagògic i/o els informes psicològics aportats han d'incloure la relació de les proves estandarditzades aplicades d'aplicació individual i les puntuacions obtingudes, així com justificar que es compleixen els criteris establits en les classificacions internacionals (DSM o CIE), que aquestes dificultats no estan associades a altres condicions personals o situacions de desavantatge social o cultural, que han estat presents des d'etapes anteriors i que persisteixen en el moment actual, tot i haver rebut suport.  
3. Les persones que aporten informes mèdics d'entitats concertades o que tenen conveni amb règims especials, han d'aportar una còpia de les dues cares de la targeta d'afiliació al règim especial on consten com a beneficiàries.  
4. La documentació aportada no es retornarà a les persones interessades i quedarà custodiada per les universitats fins a que es complica el termini legal en què puga ser destruïda.  
5. D'acord amb el Ministeri d'Afers Exteriors, Unió Europea i Cooperació (MAEUEC) d'Espanya, els documents públics estrangers destinats a presentar-se en l'Administració espanyola han de complir els requisits següents:  
a) Ha de tractar-se d'un document original o d'una còpia certificada pel mateix organisme que va expedir el document original.  
b) Llevat que existisca algun instrument jurídic que eximisca d'aqueixa obligació, el document públic estranger ha de ser legalitzat per a tindre validesa a Espanya.  
c) Ha d'estar traduït al castellà.  
El Reglament (UE) 2016/1191 eximeix de traducció els documents públics d'un estat membre de la UE que vagen acompanyats d'un imprés estàndard multilingüe dels contemplats en els seus annexos i les traduccions jurades realitzades per persona habilitada per a això en virtut del dret d'un estat membre de la Unió Europea.  
Per als documents no exempts de traducció, només s'admetran les següents traduccions:  
- Realitzades a Espanya per un traductor o intèrpret jurat nomenat per MAEUEC d'Espanya. Aquestes traduccions estan exemptes de legalització i són vàlides sense necessitat de cap tràmit addicional.  
- Realitzades o assumides com a pròpies per una representació diplomàtica o consular espanyola a l'estranger. Aquestes traduccions requereixen ser legalitzades per la secció pertinent del MAEUEC.  
- Realitzades per la representació diplomàtica o consular a Espanya de l'estat que emet el document. Aquestes traduccions requereixen ser legalitzades per la secció pertinent del MAEUEC.  
  
Seté. Declaració responsable  
1. La presentació de la sol·licitud per part de la persona interessada o dels representants legals implica l'acceptació expressa que disposa de la documentació que acredita i que aquesta és verídica, segons l'article 69 de la Llei 39/2015, d'1 d'octubre, del procediment administratiu comú de les administracions públiques.  
2. Així mateix, la documentació presentada i les propostes realitzades han ajustar-se als principis ètics i als codis deontològics professionals i ser objectiva i veraç.  
3. En cas que la Subcomissió de suport educatiu i/o les universitats detecten casos de falsedat documental o males pràctiques professionals, ho posaran en coneixement dels col·legis professionals corresponents i/o de les autoritats competents.  
  
Huité. Comunicacions  
Totes les comunicacions amb les persones sol·licitants es realitzaran per mitjans telemàtics i s'han d'ajustar a la normativa que s'aplica en el tractament de les dades de caràcter personal i els corresponents registres d'activitat de tractament (RAT) de la Conselleria d'Innovació, Universitats, Ciència i Societat Digital i de la Conselleria d'Educació, Cultura i Esport.  
  
Nové. Petició d'informació a altres administracions  
1. Les persones que sol·liciten adaptacions en les proves d'accés, mitjançant la presentació de la sol·licitud, autoritzen expressament que les dades reflectides puguen ser comprovades amb les diferents administracions públiques per a la seua verificació.  
2. En cas que hi haja una discrepància entre les dades de la sol·licitud i les dades registrades per l'administració corresponent, la universitat a la qual s'ha sol·licitat l'adaptació de la prova podrà adoptar les accions pertinents segons la normativa vigent.  
  
Desé. Circumstàncies sobrevingudes  
1. En el cas que en una persona inscrita per a la realització de la prova d'accés a la universitat concorregueren causes de força major que li impediren la realització d'aquesta en igualtat de condicions que la resta de les persones inscrites, podrà realitzar una sol·licitud extraordinària a la universitat a la qual està inscrita, adjuntant la documentació que acredite les circumstàncies sobrevingudes.  
2. La Subcomissió de suport educatiu, una vegada valorades aquestes sol·licituds extraordinàries, decidirà si s'admeten a tràmit o es desestimen, i informarà la persona interessada o representants legals del resultat d'aquesta decisió.  
  
Onzé. Vigència de les adaptacions  
1. Les adaptacions concedides són d'aplicació exclusiva per a les proves d'accés a la universitat convocades l'any en què s'haja emés la resolució individual d'adaptació.  
2. Per a les adaptacions d'accés en el grau universitari al qual accedisca l'alumnat, serà preceptiva una valoració per part del Servei d'Atenció a l'Estudiantat amb Discapacitat / Diversitat corresponent de la universitat receptora.  
  
Dotzé. Calendari  
1. El calendari de les diferents fases del procediment regulat en aquesta resolució és el que es s'especifica en l'annex V.  
2. No s'acceptaran peticions d'adaptacions fora dels terminis establits, excepte en el cas que concórreguen situacions sobrevingudes degudament justificades.  
  
Tretzé. Pla de contingència davant la situació de Covid-19  
Les propostes i les autoritzacions d'adaptacions d'accés han de tindre en compte els plans de contingència i d'acord amb les directrius de la Conselleria de Sanitat Universal i Salut Pública.  
  
Catorzé. Derogació normativa  
Queda derogada la disposició següent:  
- Resolució conjunta de 22 de desembre de 2020, de la Conselleria d'Innovació, Universitats, Ciència i Societat Digital i de la Conselleria d'Educació, Cultura i Esport, per la qual es dicten instruccions per a l'organització de les mesures d'adaptació en les proves d'accés a les universitats públiques valencianes.  
  
Quinzé. Difusió  
1. La difusió de la present resolució es realitzarà a través del Diari Oficial de la Generalitat Valenciana.  
2. Així mateix, les conselleries competents en matèria d'universitats i en matèria d'educació no universitària inclouran en les seues pàgines web la documentació i la informació referida al procediment i difondran aquest contingut a les universitats i als centres docents que imparteixen batxillerat i cicles formatius.  
- Conselleria d'Innovació, Universitats, Ciència i Societat Digital:  
  
https://innova.gva.es/va/web/universidad/informacion-pau  
- Conselleria d'Educació, Cultura i Esport:  
https://ceice.gva.es/va/web/inclusioeducativa/accessibilitat  
  
Setzé. Entrada en vigor  
La present resolució entrarà en vigor des de l'endemà de la publicació en el Diari Oficial de la Generalitat Valenciana.  
  
Contra aquesta resolució, que no posa fi a la via administrativa, podrà interposar-se recurs d'alçada davant la persona titular de la Secretaria Autonòmica d'Universitats i Investigació o la persona titular de la Secretaria Autonòmica d'Educació i Formació Professional, en el termini d'un mes, comptat des de l'endemà de la publicació, de conformitat amb els articles 112, 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
  
València, 21 de desembre de 2021.- La directora general d'Universitats: Pilar Ezpeleta Piorno. La directora general d'Inclusió Educativa: Raquel Andrés Gimeno.